L'article 16 de l'Estatut d'autonomia de Catalunya recull expressament el el dret de totes les persones a rebre ajuts públics per atendre les càrregues familiars, d'acord amb els requisits que estableix la Llei.
Segons el principi rector que estableix l'article 40 de l'Estatut d'autonomia de Catalunya, els poders públics han de promoure mesures econòmiques i normatives de suport a les famílies.
Així mateix, l'article 166.4 de l'Estatut estableix la competència exclusiva de la Generalitat en matèria de promoció de les famílies i de la infància.
El Departament de Benestar Social i Família, mitjançant el Decret 200/2010, de 27 de desembre, de creació, denominació i determinació de l'àmbit de competència dels departaments de l'Administració de la Generalitat de Catalunya, exerceix les atribucions en l'àmbit de les famílies, tasca que duu a terme a través de la Secretaria de Família, d'acord amb el Decret 332/2011, de 3 de maig, de reestructuració del Departament de Benestar Social i Família.
La Llei 18/2003, de 4 de juliol, de suport a les famílies, regula els ajuts econòmics destinats a donar suport a les famílies, per millorar el benestar, la qualitat de vida i la protecció dels seus membres.
Igualment, aquesta Llei recull diverses disposicions, entre les quals hi ha: l'article 3, que estableix que les disposicions d'aquesta Llei també són aplicables a l'acolliment i a les altres situacions jurídiques a les quals les lleis atribueixin o reconeguin els mateixos efectes jurídics que a la família; la disposició addicional 3, que preveu que en el desplegament reglamentari es tingui en compte la problemàtica específica de les famílies monoparentals i la de les famílies nombroses, i, finalment, la disposició addicional 4, relativa a la perspectiva de gènere, perspectiva que s'ha d'introduir en el desplegament reglamentari de la Llei.
La protecció econòmica familiar es configura com un element per fer front a les noves necessitats que comporta l'arribada d'un fill o filla per a la família, com també per ajudar a conciliar la vida familiar i laboral.
Per aquest motiu, i tenint en compte la situació socioeconòmica actual de Catalunya, l'ajut que regula aquesta Ordre afavoreix les famílies amb més dificultats econòmiques per tal de prevenir possibles situacions de vulnerabilitat.
Atès el que s'ha exposat anteriorment, i d'acord amb l'àmbit objectiu d'aplicació del règim jurídic de les subvencions, són aplicables a aquests ajuts el Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, i la Llei 38/2003, de 17 de novembre, general de subvencions.
L'objecte d'aquesta Ordre és aprovar les bases per a la concessió de l'ajut econòmic per a famílies en què hagi tingut lloc un naixement, adopció, tutela o acolliment de l'1 de gener de 2013 fins al 31 de desembre de 2013 (ambdues dates incloses) i que no superin un determinat nivell d'ingressos de la unitat familiar, d'acord amb el que estableix l'annex, i obrir la convocatòria per a l'any 2013.
2.1 La partida del pressupost de la Generalitat per al 2013 amb càrrec a la qual s'imputen els ajuts per a les famílies és la B05 D/480000100/313A/0000.
2.2 La quantia inicial disponible és de 2.500.000 euros.
Aquesta dotació es podrà ampliar en funció de les disponibilitats pressupostàries mitjançant resolució de la persona titular de la Conselleria.
El termini de presentació de sol·licituds s'inicia l'endemà de la publicació d'aquesta Ordre en el D iari Oficial de la Gen e ralitat de Catalunya i finalitza el 31 de desembre de 2013.
Excepcionalment, per a les famílies amb infants nascuts, adoptats, tutelats o acollits durant el mes de desembre de 2013, el termini de presentació de sol·licituds finalitza el 31 de gener de 2014.
4.1 La tramitació de les sol·licituds correspon al Servei de Prestacions Econòmiques i Subvencions de la Secretaria de Família i la resolució, a la persona titular de la Subdirecció de la Secretaria de Família.
4.2 El termini màxim per emetre i notificar la resolució a través de correu certificat és de quatre mesos a comptar de l'endemà de la data de presentació de les sol·licituds.
Transcorregut el termini fixat sense que s'hagi notificat resolució expressa, s'entén desestimada la sol·licitud d'atorgament de l'ajut.
Contra la resolució de concessió o denegació de l'ajut, que no exhaureix la via administrativa, es pot interposar recurs d'alçada en el termini d'un mes davant de la persona titular de la Subdirecció de la Secretaria de Família o de la persona titular de la Secretaria de Família, que és l'òrgan competent per resoldre, en els termes que estableixen els articles 114 i següents de la Llei 30/1992, de règim jurídic de les administracions públiques i del procediment administratiu comú, i l'article 76 de la Llei 26/2010, del 3 d'agost, de règim jurídic i de procediment de les administracions públiques de Catalunya.
Es deroga l'Ordre BSF/85/2012, de 26 de març, per la qual s'aproven les bases per a la concessió de l'ajut econòmic per a famílies en què s'hagi produït un naixement, adopció, tutela o acolliment, sotmès al nivell d'ingressos de la unitat familiar, i s'obre la convocatòria per a l'any 2012.
-1 Es faculta la persona titular de la Secretaria de Família a adoptar les mesures necessàries per a l'aplicació d'aquesta disposició.
-2 Aquesta Ordre entra en vigor l'endemà de la publicació en el D iari Oficial de la Generalitat de Cat a lunya.
Contra l'acte de convocatòria, que exhaureix la via administrativa, i les bases reguladores, les persones interessades poden interposar recurs contenciós administratiu, d'acord amb l'article 10.1.b) de la Llei 29/1998, de 13 de juliol, reguladora de la jurisdicció contenciosa administrativa, davant el Tribunal Superior de Justícia de Catalunya, en el termini de dos mesos a comptar de l'endemà de la data de publicació en el Diari Oficial de la Generalitat de Catalunya.
Amb caràcter previ, contra l'acte de convocatòria, les persones interessades poden interposar recurs de reposició, d'acord amb l'article 77 de la Llei 26/2010, del 3 d'agost, de règim jurídic i de procediment de les administracions públiques de Catalunya, davant de la persona titular del Departament de Benestar Social i Família, en el termini d'un mes a comptar de l'endemà de la publicació en el Diari Oficial de la Generalitat de Cat a lunya.
Bases per a la concessió de l'ajut econòmic per a les famílies en què hagi tingut lloc un naixement, adopció, tutela o acolliment, sotmès al nivell d'ingressos de la unitat familiar
L'objecte d'aquesta Ordre és aprovar les bases per a la concessió de l'ajut econòmic per a famílies en què hagi tingut lloc un naixement, adopció, tutela o acolliment de l'1 de gener de 2013 fins al 31 de desembre de 2013 (ambdues dates incloses) a famílies que no superin un nivell d'ingressos determinat, amb la finalitat de donar suport econòmic a les famílies amb infants nouvinguts per raó de l'atenció que aquestes hi dediquen i per prevenir situacions de vulnerabilitat.
Les famílies que tinguin infants nascuts, adoptats, tutelats o acollits a partir de l'1 de gener de 2013 i fins al 31 de desembre de 2013 i que la unitat familiar no superi uns ingressos límit.
Aquests ingressos límit s'han de determinar multiplicant 14.000 euros pel coeficient que pertoqui en funció del nombre de persones que integren la unitat familiar, d'acord amb el que estableix la base 8 de l'annex d'aquesta Ordre.
En els supòsits d'adopció, tutela o acolliment, la data que es té en compte és la del moment en què s'hagi emès l'acta notarial, la sentència o la resolució administrativa de l'adopció, la tutela o l'acolliment.
3.1 S'entén per família nombrosa la que té aquesta condició, d'acord amb la legislació específica aplicable.
Perquè la família es valori com a nombrosa s'ha de disposar del títol vigent corresponent en el moment de presentar la sol·licitud.
3.2 S'entén per família monoparental la que té aquesta condició, d'acord amb la legislació específica aplicable.
Perquè la família es valori com a monoparental s'ha de disposar del títol vigent en el moment de presentar la sol·licitud.
Una adopció precedida d'un acolliment que hagi donat lloc a ser persona beneficiària d'aquest ajut no pot donar lloc a rebre'l novament.
3.4 En els casos d'infants acollits fora del territori de Catalunya, s'equipara la figura de l'acolliment permanent amb la de l'acolliment preadoptiu.
L'ajut econòmic per naixement, adopció, tutela o acolliment sotmès al nivell d'ingressos de la unitat familiar que preveu aquesta Ordre és compatible amb qualsevol altre ajut familiar atorgat per les administracions públiques.
En tot cas, les famílies que sol·licitin l'ajut econòmic han de complir els requisits següents:
a) Que una de les persones progenitores o assimilades sol·licitants, com a mínim, sigui resident legal a Catalunya, i ho hagi estat durant cinc anys, dos dels quals han de ser immediatament anteriors a la data de presentació de la sol·licitud.
Aquest requisit no és necessari per a les persones retornades que compleixin els requisits que estableix l'article 6 de la Llei 25/2002, de 25 de novembre, de mesures de suport al retorn dels catalans emigrats, a les quals no s'exigeix el període mínim de residència.
La residència a Catalunya cal que sigui de manera efectiva i ininterrompuda.
La residència no es considera interrompuda per absències inferiors a 90 dies durant l'any.
b) Cal que hi hagi convivència dels membres de la unitat familiar en el moment de presentar la sol·licitud.
c) No superar uns ingressos límit d'acord amb el que estableix la base 2 d'aquesta Ordre.
d) Que la persona o les persones que sol·liciten l'ajut exerceixin la guarda i custòdia de tots els infants que consten a la sol·licitud.
e) Que el progenitor o els progenitors de l'infant nascut, adoptat, tutelat o acollit, que sol·licitin l'ajut, n'exerceixin la guarda i custòdia.
f) Que els infants no superin els 12 anys d'edat per als supòsits d'adopció, tutela o acolliment.
g) En cas de tuteles i acolliments, les persones sol·licitants han de ser persones físiques.
6.1 El formulari de sol·licitud per concórrer a l'ajut econòmic s'ha de presentar en impresos normalitzats que es facilitaran a les dependències del Departament de Benestar Social i Família, a les oficines de Benestar Social i Família i a la web del Departament de Benestar Social i Família ( www.gencat.cat/benestarsocialifamilia/formularis ) o al web de l'Oficina Virtual de Tràmits ( http://www20.gencat.cat/portal/site/OVT )
6.2 El formulari de sol·licitud, degudament emplenat i signat per les persones sol·licitants (dues persones progenitores en cas que hi hagi dos sol·licitants i per la persona progenitora en cas que hi hagi un únic sol·licitant) ha d'anar acompanyat dels documents següents:
a) Original i fotocòpia o fotocòpia compulsada dels NIE de les persones sol·licitants.
b) Original i fotocòpia o fotocòpia compulsada del llibre de família complet.
c) Original i fotocòpia o fotocòpia compulsada del certificat de residència legal, d'una de les persones sol·licitants, si es tracta de persones estrangeres no comunitàries.
Aquest certificat cal que acrediti la residència legal durant 5 anys.
El formulari de sol·licitud del certificat de residència s'efectua a la Direcció General de Policia i de la Guàrdia Civil, a l'oficina d'estrangeria o a les comissaries de Policia.
d) Original i fotocòpia o fotocòpia compulsada del certificat històric de convivència d'una de les persones sol·licitants, on s'especifiquin cadascun dels municipis on ha viscut durant els 5 anys de residència a Catalunya, dos dels quals han de ser immediatament anteriors a la presentació de la sol·licitud.
Aquest document també ha de justificar que tots els membres de la unitat familiar conviuen en el moment de presentar la sol·licitud.
6.3 Les persones sol·licitants poden autoritzar el Departament de Benestar Social i Família a consultar dades a altres organismes per comprovar el compliment dels requisits.
Aquesta autorització s'ha de fer mitjançant el formulari de sol·licitud.
Únicament en el cas que les persones sol·licitants i els membres de la unitat familiar més grans de 18 anys no donin autorització, caldrà que presentin, a més de la documentació anterior, la documentació següent:
a) Original i fotocòpia o fotocòpia compulsada dels NIF de les persones sol·licitants.
b) Original i fotocòpia o fotocòpia compulsada de les declaracions certificades de l'impost sobre la renda de les persones físiques (IRPF) de les persones sol·licitants i de cada un dels membres de la unitat familiar més grans de 18 anys, corresponent a l'exercici fiscal de l'any 2011.
En el cas que no es tingui l'obligació de presentar la declaració de l'IRPF, cal presentar el certificat d'imputació de rendes corresponent a l'exercici fiscal de l'any 2011 emès per l'Agència Estatal d'Administració Tributària (AEAT).
6.4 En el cas de no signar les declaracions responsables incloses a la sol·licitud, a més dels documents anteriors, cal aportar els següents:
a) Original i fotocòpia o fotocòpia compulsada del títol de família nombrosa expedit fora de Catalunya.
b) Original i fotocòpia o fotocòpia compulsada de la resolució per la qual es reconegui un grau de discapacitat igual o superior al 33%, reconegut fora de Catalunya.
c) Original i fotocòpia o fotocòpia compulsada de la sentència o acta notarial de l'adopció o tutela, o resolució administrativa d'acolliment constituït fora de Catalunya.
d) Original i fotocòpia o fotocòpia compulsada de la resolució judicial que estableixi qui té la guarda i custòdia dels infants, en cas de separació, divorci o nul·litat matrimonial.
Tal com estableix l'article 35 de la Llei 26/2010, del 3 d'agost, de règim jurídic i de procediment de les administracions públiques de Catalunya, s'entén per declaració responsable el document subscrit per la persona interessada en què declara, sota la seva responsabilitat, que compleix els requisits establerts en aquesta convocatòria per accedir a l'ajut sol·licitat, que disposa de la documentació acreditativa corresponent i que es compromet a mantenir-ne el compliment durant la vigència d'aquesta.
La presentació de la declaració responsable faculta el Departament a verificar la conformitat de les dades que s'hi detallen sempre que sigui possible, o bé a fer el requeriment de documentació quan resulti necessari.
6.5 Aquesta documentació s'ha de presentar, juntament amb la sol·licitud, a les dependències que que consten a l'apartat 6.1 d'aquestes bases, sens perjudici del que disposa l'article 38 de la Llei 30/1992, de 26 de novembre, de règim jurídic de les administracions públiques i del procediment administratiu comú, en el termini màxim que aquesta Ordre determina.
6.6 Si es presenta la sol·licitud amb defectes o inexactituds o s'omet algun dels documents que assenyalen les bases generals, l'òrgan competent requerirà les persones sol·licitants perquè en el termini de deu dies hàbils facin les esmenes oportunes en els termes que preveu l'article 71 de la Llei 30/1992, de 26 de novembre, amb la indicació que, passat aquest termini sense esmena, es considerarà que ha desistit de la seva sol·licitud.
6.7 Quan l'òrgan competent per a la tramitació de l'ajut no pugui fer les comprovacions adients per als tràmits administratius establerts, podrà requerir la presentació de la documentació que acrediti la realitat de les dades de les declaracions responsables adjuntes a la sol·licitud de l'ajut.
-7 Obligacions de les persones sol·licitants
7.1 Facilitar tota la informació que l'òrgan gestor, la Intervenció General de la Generalitat, la Sindicatura de Comptes o altres òrgans competents, d'acord amb la normativa vigent, els requereixi.
7.2 La modificació de les dades bancàries o el canvi de domicili de la persona sol·licitant s'ha de comunicar al Departament de Benestar Social i Família mitjançant el model de sol·licitud corresponent ( http://www.gencat.cat/benestarsocialifamilia/formularis ).
-8 Determinació del nivell d'ingressos
8.1 Els ingressos límit de la unitat familiar, establerts per accedir a l'ajut econòmic que preveu aquesta Ordre, es determinaran en relació amb la part general i especial de la base imposable de l'impost de la renda de les persones físiques (IRPF) corresponent a l'exercici fiscal de l'any 2011.
8.2 A l'efecte de determinar els ingressos de la unitat familiar, es consideren membres de la unitat familiar els progenitors, o qualsevol d'ells en cas de família monoparental, i els fills i filles, sempre que hi convisquin.
També es consideren membres de la unitat familiar el cònjuge y la cònjuge o la persona que convisqui amb un vincle afectiu anàleg amb els progenitors dels fills o filles, i els fills o filles no comuns, sempre que hi convisquin.
8.3 Els ingressos límit de la unitat familiar establerts per accedir a l'ajut econòmic que preveu aquesta Ordre es determinaran multiplicant 14.000 euros pel coeficient que pertoqui, en funció del nombre de persones que la integren.
Per cada membre de més s'augmentarà el coeficient en 0,30.
En el cas que un dels membres de la unitat familiar tingui el reconeixement legal de persona amb un grau de discapacitat igual o superior al 33%, s'aplicarà el coeficient corresponent a un membre més.
En cas de família monoparental, s'aplicarà el coeficient corresponent a un membre més.
9.1 La quantia de l'ajut és de 650 euros per naixement, adopció, tutela o acolliment.
Per a les famílies que tinguin reconegut el títol de família nombrosa o monoparental vigent en el moment de presentar la sol·licitud, l'import és de 750 euros.
9.2 L'abonament es farà en un sol pagament, a partir de la resolució d'atorgament de l'ajut.
L'ajut econòmic per naixement, adopció, tutela o acolliment, sotmès al nivell d'ingressos de la unitat familiar, queda subjecte al règim jurídic de les subvencions que preveu la Llei 38/2003, de 17 de novembre, general de subvencions; el seu Reglament de desplegament, aprovat mitjançant el Reial decret 887/2006, de 21 de juliol, en allò considerat bàsic, i del capítol IX del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya.
L'ajut econòmic per naixement, adopció, tutela o acolliment, sotmès al nivell d'ingressos de la unitat familiar, resta exempt de l'impost sobre la renda de les persones físiques (IRPF), d'acord amb l'article 7, apartats h) i z), de la Llei 35/2006, de 28 de novembre, de l'impost sobre la renda de les persones físiques (IRPF).
En cas d'alteració de les condicions que donen lloc a l'obtenció d'aquest ajut, l'òrgan concedent podrà modificar la resolució de concessió.
13.1 L'òrgan gestor pot verificar en qualsevol moment la veracitat de les dades facilitades per obtenir l'ajut econòmic que regula aquesta Ordre.
13.2 En cas d'incompliment de l'obligació que detalla la base 7.1 o de falsedat en les dades o els documents facilitats, l'òrgan concedent podrà iniciar un procediment de reintegrament de l'ajut econòmic concedit i abonat indegudament, d'acord amb el procediment que estableix l'article 100 del Text refós de la Llei de finances públiques de Catalunya, aprovat mitjançant el Decret legislatiu 3/2002, de 24 de desembre.
-14 Tractament de les dades de caràcter personal
D'acord amb la Llei orgànica 15/1999, de 13 de desembre, de protecció de dades de caràcter personal (LOPD), les dades de caràcter personal de les persones sol·licitants es tractaran amb la finalitat de gestionar i tramitar aquesta convocatòria, tenint en compte els principis de seguretat i confidencialitat que la normativa sobre protecció de dades estableix.